b'\n_START_ARTICLE_\nTorkkeli Knuutinpojan patsas\n_START_SECTION_\nHistoria\n_START_PARAGRAPH_\nRuotsalaisen valtaneuvoksen ja sotamarsalkan Torkkeli Knuutinpojan patsas pystytettiin Viipurin ruotsinkielisten aloitteesta. Veistosta alettiin puuhaamaan jo 1870-luvulla ja hankkeen varsinaisena alullepanijana oli arkkitehti Johan Jacob Ahrenberg, joka tuolloin laati Viipurin linnan restaurointisuunnitelmia. Kuvanveist\xc3\xa4j\xc3\xa4 Ville Vallgrenilta vuonna 1884 tilattu patsas valmistui kolme vuotta my\xc3\xb6hemmin, mutta sen pystytt\xc3\xa4minen kuitenkin kiellettiin poliittisista syist\xc3\xa4, koska veistos oli kunnianosoitus ruotsalaiselle sotasankarille. _NEWLINE_Teos oli t\xc3\xa4rke\xc3\xa4 Vallgrenille, se oli 32-vuotiaan taiteilijan toistaiseksi merkitt\xc3\xa4vin ty\xc3\xb6, johon h\xc3\xa4n oli panostanut suuresti. Vallgren oli muun muassa tuhonnut patsaan ensimm\xc3\xa4isen kipsisen version, koska ei ollut tyytyv\xc3\xa4inen siihen. Veistoksen esikuvana oli vuonna 1854 Tukholmaan Birger Jaarlin torille pystytetty Birger Jaarlin patsas, jota Vallgrenin ty\xc3\xb6 korkeine jalustoineen suuresti muistuttaa. Veistos saatiin lopulta paikalleen 21 vuotta valmistumisensa j\xc3\xa4lkeen, vaikka silloinkin Viipurin suomenmieliset piirit paheksuivat hanketta. Patsaan jalustan suunnitteli Viipurin l\xc3\xa4\xc3\xa4nin rakennuskonttorissa ty\xc3\xb6skennellyt arkkitehti Karl H\xc3\xa5rd af Segerstad. _NEWLINE_Arvostelusta huolimatta veistoksesta tuli Suomen itsen\xc3\xa4istymisen j\xc3\xa4lkeen nopeasti kaupungin symboli, jonka edustalla j\xc3\xa4rjestettiin esimerkiksi jatkosodan aikana 31. elokuuta 1941 Viipurin takaisinvaltauksen paraatikatselmus. Patsas vaurioitui my\xc3\xb6hemmin sodan aikana pahasti ja neuvostoliittolaiset siirsiv\xc3\xa4t sen paikaltaan vuonna 1948. Veistosta s\xc3\xa4ilytettiin Salakkalahdessa vuoteen 1975 asti, jolloin er\xc3\xa4s Viipurin museon ty\xc3\xb6ntekij\xc3\xa4 l\xc3\xb6ysi patsaan ja siirr\xc3\xa4tti sen varastoitavaksi Viipurin linnaan. Veistoksen restaurointi aloitettiin vuonna 1991 ja uudelleen paikalleen se sijoitettiin hein\xc3\xa4kuussa 1993.'